
PREFACO 


Goncalo Neves komencis poemifar en Ido en 1999, Til 
2002 il publikigis plura poemi en Progreso ed en la grupo 
Idolisto. En 2002 aparis lua poemaro Dazlo, en qua il kompilis 
omna sua Ido-poemi tillore aparinta. Ta libro, kontenanta 13 
poemi, rieditesis en 2017 (kom papera libro) e 2019. 

En 2020 il publikigis sua duesma poemaro, ltere, 
kontenanta 18 poemi, 5 de qui ja aparabis en la grupo Idolisto 
od en la jurnalo Posta Mundi. 

En ica nova kolekturo, Neves insertis 32 poemi quin il 
skriptis de pos la publikigo di /tere ed adjuntis 2 antea poemi 
(“Tua hari” e “La filozofo pastora”) quin il omisabis en ta verko 
ed 1 jokoza kompozuro (“La dieto”) qua rezultas de poemigo di 
proza texto aparinta en 2019 en forumo. Del 35 poemi kontenata 
en la nuna libro, nur 13 ne aparis publike til nun.' Le cetera ja 
publikigesis en diversa loki (grupi Idolisto ed Idistaro, blogo La 
blua plumo, Facebook, jurnalo Posta Mundi) ed un de li 


(“Kande me mortos”) ja aparis en Esperanto, ma la Ido- 


! “Nun e sempre”, “Nul justifiko”, “Pro quo?”, “Nov alianco”, “Nor- 
de”, “Ogle”, “Interdikte”, “Odo moderna ma ne troe”, “Siesto”, 
“Nulo”, “Envidio”, “Portugal”, “La filozofo pastora”. 

2 Komunikoj, n-ro 188, , okt.-dec. 2022, p. 3 (Spiritisma Eldona Aso- 
cio Francisco Valdomiro Lorenz, Rio de Janeiro). 


5 


versiono, du-yare plu frua, esas la originala. Existas anke 
versiono di ta poemo, ankore polisota, en Lingua Nostra. 

Pri la skribo- e skripto-maniero di Neves me ja parolis en 
mea prefaco di /tere, do me ne repetos hike lo dicita lore 
(exemple, pri lua verda-kovrila kayereto, quan il duras uzar, 
quankam min ofte). La temi di ca poemaro esas diversa: amoro, 
Ido kom poeziala linguo, la futuro di Ido, la relato inter 
Esperanto ed Ido, la misiono di poeto, angoro pri morto, kovid- 
19, interkompreno, la hem-lando, manjo, social kritiko, edc. 

La maxim frapanta traito dil nuna kolekturo esas la ofteso 
di rimizo. En Dazlo aparas nula rimizo. En /tere nur du poemi 
esas rimoza: “Rimi di naturo” (13 versi), en qua rimifas la 
unesma e la lasta vorto di singla verso (exemple, “elefanto es 
bon giganto” e “ma homo gustas reda pomo”) e “La viruso”, en 
qua omna 72 versi finas per -anto. Olca esas do poemo 
monorima (segun nomizo dal autoro ipsa), forsan un del maxim 
longa tala poemi en la mondo, en irga linguo. En la nuna verko, 
tamen, la quanto de rimoza poemi kreskas til 13, inter qui 7 
esas monorima: “A singla sinioro lua siniorio” (14 versi finanta 
per -onio), “A singla kapo lua bireto” (22 versi finanta per 
-eno), “La garsonino” (17 versi finanta per -ino), “Portugal” 
(19 versi finanta per -al), “Tre bone savas” (6 versi finanta per 
-ido), “La vampiro ne drinkas” (8 versi finanta per -iro) e, laste 


ma ne balaste, “La dieto”, qua konsistas ek 71 versi finanta per 


-eto, kun plusa 46 interna vorti same rimifanta (exemple, “La 
marioneto, dum baleto, / facas menueto sur parqueto / e mem 
astoniva pirueto.”), do ol kontenas entote 117 vorti finanta per 
-eto! Ka mondala rekordo? Me ne savas. Tamen ol certe havas 
bona rango en la rekordala listo. 

Me fine mencionez anke du partikularaji. La poemo 
“Siesto” konsistas ek 6 strofi quadriversa, e singla strofo esas 
monorima: en la unesma strofo, omna versi finas per -ako; en 
la duesma, per -ago; en la triesma, per -ato; en la quaresma, per 
-ado; en la kinesma, per -aco; en la sisesma, per -azo. Do, ol 
kontenas perfekta rimo en-strofa ed asonanca rimo inter-strofa! 
Altra-latere, la poemo “A Partaka” konsistas ek 10 versi nur 
quadrisilaba (la maxim kurta en la tota kolekturo): la du 
unesma finas per -eto, e le cetera finas per -eo (quale se, dume, 
la intera konsonanto, pro misterioza motivo, falabus!). 

Me (e l'autoro) esperas ke ica verko, libere e facile 
disponebla, povos ecitar, se ne entuziasmo (quo esas apene 
posibla en la nuna Idia), adminime kelka kuriozeso e la deziro 


foliumar olua pagini e mem, qua savas, lektar kelka versi. 


Nuno Lemos 


Tua hari? 


Tua hari esas voyi jacanta 
de mea kordio al tua, 

ube nokte la pensi 
pendulatre promenas, 


juante la libereso di arestiti. 


Ibe li partoprenas sua mondi, 
ed abatas la projeti dil esforcanti 
establisar itinerarii certa 


por kordii volanta kreskar. 


L'amoro es ireyo di kurvi rekta, 
ube perdesas ti qui savas ube trovar. 
Ca-voye me pazas, regardante e vidante, 


vers la sonjo trans la kurvo. 


3 Recente me “rideskovris” ca poemo en Progreso (n-ro 332, 2004, 
p. 27). Ol ne plus trovesis en mea komputoro, do me mustis 
riskribar ol. Ol kompozesis samtempe en la Portugalana ed Ido, 
inter 2000 e 2002 (ne-obliviebla epoko, forsan la maxim felica en 
mea vivo!). Ol apartenas al tempo di mea unesma poemaro 
(Dazlo, 2002) e nur pro stranja omiso ol ne inkluzesis ibe. Ol 
traktas la sama ardoranta amoro kam la poemo “Trans la skreno”, 
fortunoze inkluzita en ta libro (p. 17-18 dil triesma edituro, 2019). 


Nun e sempre 


Yes, me savas lo: 

me destinesis ad ulo altra. 

Ka misiono, ka specala rolo? 
No! Mea sufro solitar, 

mea musto skisar versi, 
esbosar pensi partikular 

en linguo tante rara 

(quankam tre apta por la tasko) 
es mea kruco ed alejo, 


es mea treko ed entravo... 


Per ca busolo me irez 

ed iros... 

Okul kara qui doloras 

pro lektir tante de pagini 
qui a me susuras dolce 

mea precipua nutrivo, 

mea motivo respirar ankore, 
mea justifiko nova, 

nun e sempre. 


(2020-06-20) 


Nul justifiko 


Sen elizional pululo 
me explikez per nuda versi 


la tiktako di mea anmo. 


La nokto jiras indiferente: 
korpuskuli ne nur mental 
krepitas en la silenco 


di obstinem cerebro. 


La dicionario dil vivo 
ofras nul defino: 

do me durez irar, 

sen fals expekti, 

sur aspera pavizuro, 
quan sternas ipse 


mea kompatind imagino. 


Poeto pro ofico 
impozata de supre: 
yen mea devo 


e sinkrona musto. 


10 


Tal yugon me portez dum fingar 
ke esar poeto es esar 

ulu plu alt o profunda 

kam la vulgar homo, 

qua sua gardeno kultivas 


sen suciar motivo o justifiko. 


(2020-06-29) 

Kande me mortos 


Kande me mortos, 
ne memorez me kom filio, frato, patro 


spozo, kompano, amiko. 


Memorez me nur 

kom poeto, 

kom homo qua prizis regardar l'uceli 
ed envidiis li; 

kom matura kindo revem; 

kom homo qua pensis kozi stranja, 

ne pro la plezuro diferar de lo komun, 
ma pro interna bezono nerepresebla; 
kom homo qua ne povus esir altra, 
nam lu kreabis por su misiono 


quan oportis exekutar pokope. 


Memorez me kom homo 

qua dialogis kun l”arbori mentale, 
dum admirar lia brakii e fingri, 

qua demandis de li expliko neposibla 


pri sua solitareso morbal. 

Kande me mortos, 

joyez la ver amiki pro konocir me 
e l'enemiki pro evidenta motivi, 
e plorez certeni pro konvenciono, 
e reaktez indiferente omni cetera, 
nam tale esabas vole o nevole, 


e tale esez por general kontentigo. 


Kande me mortos, 

quale dicis altra poeto 

(multe plu meritoza), 

lasez la fenestro neklozita, 

por ke me recevez plu multa lumo 


e fresh aero por la grand voyajo. 
Nur tale e lore me tandem libereskos 


de me ipsa provizore 


til nexta probo... 

(somere di 2020) 


Pro quo? 


Pro quo tu duras yernar 

(danko, Andreas, pro 1º vorto minion) 
specala rango sur l'estrado 

inter l'adepti ed amiki 


di ca o ta sistemo? 


Cesez lo! 

Esez simpla, 

indiferent a laudi 

(qui nur stuntas e paralizas), 
gratitudoz vers kritikeri, 
modest, sen prezunto, 
konkurencante kun nulu 


ecepte tu ipsa. 


Livez tua skolastiko, 
regardez la vivo singla-dia 


ed omna lua manifesti sincera. 


La nubi pasajanta 

kun sajeso tre propra ed etern 
docos a tu plu multo 

kam flav pagini da homi 
kontemplinta la komplikaji 


di sua pulseyo interna. 


Yes, juste versifis la poeto 

qua portis vizaji di altri: 

anke tu kreez internacione 

(ma diskrete, sen eko ne-necesa) 
ulo nova, trans la rutino 


dil yarcento. 


Per agar lo 

tu erektos monumento 

ne plu duriva kam bronzo 

sed (saluto, fenixa kompano!) 
plu obstinem ed intruzera 


kam tua pala existo... 


(2020-09-08) 

Nov alianco 


Kande me, lontan e trista, 
recevas l'alejo di tua joyo, 
mea anmo vibras e dialogas 


kun la mento sempre harda. 


Lore me koncieskas 
l'importo di tua rolo, 

di tua partenereso gaya, 
di amoro nia qua, matura, 
nostalgias impetuo fresh 


di olima pasiono senbrida. 


Nun ni lernez tra rutino 
(dum sterila masko-balo) 
konstruktar brikope 

nov alianco promisoza 
qua inspirez la filii 

sur l'ardua treko 


di mondo foleskanta 


sempre plu subtile 
omna-angule 


omna-fibre... 


(2020-09-21) 

Norde 


Uldie on dechifros tandem 


tua vorti solitar... 


Inter blank parieti muta, 


tua pensi fluktuas e vartas... 


Qua savas e konocas ulo 
pri la treko quan impozis tu 


a tua propra gambi inerta? 


Tu iros ibe e serchos 

(ka vane? ka prezuntoze?) 
ul skopo o mem solvo 

por la dilemo quan tu kultas 
sen dezirar altrala spekto, 


sen bezonar stranjer vizito. 


La linguo quan kultivas tu fervore 
ne povos domtar la lango 


nek flexar la penso 

od ordinar l'expreso: 

ne pro intern indijo, 

sed pro ke sine di tu, 

en la celuli qui rezonas, 
fermentacas elementi stranja, 


quin tu judikas trancendanta... 


(en agosto di 2020) 

Ogle 


Kande interoglis ni 

an la pordo dil supermerkato, 

lor agostal pluveto rara 

(mem en la nordo di nia lando bel), 

ni kambiis (tre rapide, ma percepteble) 
komplica pensi ne-vortizebla: 

yen koluziono efemer ma delicioza 


inter sensual yunino e matura Viro. 


Quante ol duris? Dum eterne kurt instanti, 
quin me, alerte e fidinde, 


enskribis en gastigema memor-kesto. 


An la pordo beant, 

dum eniro mea ed ekiro tua, 

inter indiferent komprinti e kompronti, 

me divinis lo bel di tua labii, 

quin celis obligal maskileto 

kovranta la respiral organi dum nia fol epoko 


pro pandemio bufigata da friponi. 

Tua okuli, tamen, spegulo ne nur dil anmo, 
sed anke dil tota vizajo spektinda, 

anuncis sendubita belaji 

e, sendante klar mesajo pri prizo, 


li habile lektis propra plezo an le mea. 


Maxim probable 

ne plus intervidos ni, 

ma ica magial instanti, nekontesteble, 
aparten a ni por sempre 


e restez sekrete nia! 


(en Resende, agosto di 2020) 

Interdikte 


Tua vangi replet e lentiginoz, 

la pelo fresh e glat, 

quan plugis Khronos dek-e-non-foye nur, 
la voco dolc e melodioz 

quan tu (malgre karaktero rud 

ed insolent maniero traktar la matro) 
vibrigas tra l’ kalm aero dil nateyo 

igas me revar e sospirar 


de mea soklo tro lontan ed alt... 


Kande tu dicas “onklo” 

e, respektoze, anke “vu”, 

tu kunvokas omna reminici 

pri disto just e yust di parenteso nia, 
e la poeto, deplorind e mut 

(quon altra povus lu agar?) 

must rekursar ad elizioni legal 


en linguo rar, qua vart en blotiseyo hel... 


(en agosto di 2020) 

Plu liber esos me! 


Liber sempre esos me, 
mem se vi koakte 


maskos me. 


Liber sempre esos me, 
mem se vi police 


impozos obedio. 


Liber sempre esos me, 
mem se vi ukaze 


inkluzos me. 


Durez mentiar e trompar 


per engajit alarmeri! 


Durez bufigar l’enemiko 


per obolizita heraldi! 


Ne importas, 


nam, 

ante omno e precipue, 


liber sempre esos me! 


Yes, alimentez pavoro! 


Plu liber esos me! 


Yes, dekretez quaranteno! 


Plu liber esos me! 


Yes, querez hundi e kaski! 


Plu liber esos me! 


Yes, likez gaso senhalte! 


Plu liber esos me! 


Yes, prontigez karcero! 


Plu liber esos me! 


Yes, minacez, legifez, 
amendizez, imperez, 
interdiktez, punisez, 


arestez, judiciez, 

kondamnez, proskriptez! 


Plu liber esos me! 


Quante plu multa kateni, 
quante plu longa anteni, 

quante min laxa manioti, 
quante plu grava padloki, 


tante plu liber esos me! 


E via idolo mikronal 
deperisos e velkos 
kun omna via falsaji, 
dum ke kreskos lo ver, 
pokope ma kontinue, 
til ke regnos itere 


lo human olima! 


Plu liber esos me! 
Plu liber esos me! 


Plu liber esos me! 


(en novembro di 2020) 

Eko matida de Kovidistan 


L’anunceri di dizastri mondal, 
kravatizita pulchinel mal, 
ampligas sua kampanio subtil 


por poltronigo dil turbo docil... 


La papagayi, tra kanali tanta, 
repetas l'impero tre importanta: 
Restez heme, nam, sur stradi, danjero 


minacas e guatas omna flanero... 


La kozo flugas en tre mikra guti 
di tuso sonor e forta sternuti: 
salivo naiv divenis veneno 


plu destruktiva kam irg patogeno... 


Askoltez do la tre grava indiki 
da saj experti e multa mediki: 
Ne embracez! Vi darfas nul saluto 


sen parlektir nia longa statutol... 

Maxim funesta krimino: la kiso, 
plu ne-salubra kam surstrada piso... 
Kunhomo judikesez infektivo, 


ed amo restez en tre old arkivo... 


Renkontrez do nul homo exter skreni, 
e ni surveyez lo per long anteni... 
Divenez la konduto ne-blaminda: 


postulas ni obedio tote blinda... 


Ma ne suficas teroro panik: 
ni anke impozas a vi New Speak; 
tra la tota mondo, de Köln a Roma, 


de nun “sana” nomesez “sen-simptoma”... 


Per mentio e lauta nomenklaturo 
ni promocez la pigmea kreuro: 
quoniam “gripo” es vorto monoton, 


ol do baptesez kovid dek e non.. 


E patro suspektez filio e timez 


kontagio e nul karezo estimez, 

ed avo evitez mikra nepoto, 


ne proximigez a lu la pis-poto... 


E tale, dicas la ruzoz duktero, 
ni protektos vi de la prolifero; 
interdistez sempre de la vicino, 


e ni regalos vi per dolc vacino... 


Uncionez la manui e tushez nulo; 
yunino repulsez briska yunulo; 
prefere koito esez rarajo: 


vi darfez admaxime dors-masajo... 


Maskez la boko e portez boneto, 
nam plezas a ni tala silueto: 
celata rideto, obskur mieno 


tante konvenas a nia ordeno... 


Do vi facez nul grava deliberi: 
dum ke nia sbiri e denunceri 
feroce chasas singla pozitivo, 


manjez tace l'almonata nutrivo... 

L'imuna sistemo es olda kozo: 
Ne fidez ol! Prefere glutez dozo 
imensa ek panacea flakoni 


de qui produktas ni multa milioni... 
Ne obliviez: ni savas, ni konsilas, 
vi nur gapas e kandide babilas. 


Atencez: quik la magna “filantropo” 


dicos la dato dil nexta sinkopo... 


(en decembro di 2020) 

A singla sinioro lua siniorio 


Irga barono en sua baronio 

(qua esas quaza privata kolonio), 

e faraono en grand faraonio 

(ube on pleas komplex ceremonio), 
ed anke leono en vast leonio 

(quan superflugas prudenta cikonio), 
o mem garsono en streta garsonio 
(per adportar saporoz makaronio), 
stimul etoso di kelk hegemonio, 
ma (ni dicez lo sen irga ironio) 

li vizas anke expektind harmonio, 
nam es posibla krear patrimonio, 
en nia tre bunta vivo-simfonio, 


sen ke la Tero divenez friponio... 

(2021-01-29) 


A singla kapo lua bireto 


La Cheko ne prizas absteno 

e povas, kun tre gay mieno, 
vakuigar, tote sen peno, 

chopini di spumoz konteno, 
konkurse kun irga Sloveno, 

o forta German indijeno, 

nam drinkas lu dek, mem dozeno, 
en longa, senfina kateno, 

sen bezonar ul oxigeno 


o mem festinal quaranteno! 


To esas splendid fenomeno 
(La kozo indijas kompreno...): 
yen quaza gutur-higieno 

dil Cheko en irga posteno; 
extere, o dop la kurteno, 

la moso, o mem suvereno, 
rekursas al biro-fonteno, 


por juo o korpo-manteno, 


31 


e tamen, en lua ordeno, 
(ton dicas fidind pergameno) 
ne sufras hepato o spleno, 


nul koliko, nula migreno!... 


(2021-02-02) 


32 


Esperanto ed Ido 


Esperanto ed Ido: yen kuzi 

qui kambias tempope led akuzi: 
Puna chismas pri nasko obskura, 
l’altra mokas chapeli ne-pura; 
Puna esas superba pri kresko, 


l’altra nomas la kuzo grotesko. 


Envidio ed altra sentimenti 
meskina polutas lua menti 
(exemple, stupid interdesprizo, 
rankoro pro alegat trahizo), 

e singlu, fier pri sua belaji, 
vidas nur funesta peizaji 

trans la fluvio qua facas separo 


inter verd sukro e blu nektaro... 


Tamen ni pozez nun la questiono: 
pro quo ne darfus singl amazono 


kavalkar sua propra kavalo? 

Pro quo tal trista memorialo? 

Pro quo inter vi tanta despito, 

qua precipue fondesas sur mito? 
Pro quo vi ne havez komun skopo: 
ofrar al homaro bon galopo 

por transsaltar lingual obstakli 


e kurar vers progreso-pinakli? 
Ne obliviez, verd o blua homi: 
en la du parenta idiomi, 


es egal, malgre laut polemiko, 


tre bel e grava vorto: “amiko”... 


(2021-02-06) 

L'importo di vorto 


Kar Itziar, Brian e ceteri 
qui sidas avan komputeri: 
ne vakuigez la flechuyo 

(e querez plu dolca etuyo): 
segun vi tre kulpas Partaka 
pro l'uzo di vorto opaka, 
ma semblas a me ke la krizo 
ne valor boledo de rizo, 
nam l'unu pri sexuo asertas, 


e l'altri pri genro disertas... 


Tamen la koncepti diferas: 
sexuo a gameti referas; 

ol es videbla e publika, 
quaza pasporto specifika; 
bel konstrukuro da gonadi 
agant che homi ed anadi 
(ed ubique en la naturo), 


ol dependas ne de kulturo. 

Genro, kontraste, es privata, 
intim ed ofte tre celata; 

ol es afero di neuroni, 
ensemble kun social musoni; 
anke komplexa fenomeno 
ofranta tre bunta konteno, 
spektro kun ne-klara limiti, 
qua montras chanji, mem dubiti; 
en ta mondo (ya ne-stabila) 
la nuanci es tre subtila, 

e vorti havas signifiko 


stranjer al komuna praktiko. 


Yen do hike la grand problemo: 
nul insulto, nula blasfemo, 

nul intenco vundar la kerno 

di homi; (anke ne prosterno 
koram ta interdiktemeso 


qua vizas bridagar l'expreso). 


Quo do eventis per mesaji 


portanta evitind bitraji2 

Nur miskompreno e kontrasto 
di koncepti, e mem balasto 

di argumenti qui gravigis 

la diferi, ma ye la fino 


regnis nur eloquent sordino.. 


Me povus plenigar mem rismo 
per rezoni tra mea prismo, 

ma pri Partaka nun suficas 

la simpla frazo quan me dicas: 
il ne meritas tal bombardo... 


(Askoltez, me pregas, la bardo.) 

(2021-05-22) 


Odo moderna ma ne troe 


Pro quo, talentoza poeto 
neglijas tu la blua muzo? 
Pro quo tu prefer l'alfabeto 


dil olda chapeloza kuzo? 


Poemi, rakonti, esayi 
ed altra verki qui expresas 
extazi tua e tresayi 


nun verde sonas e profesas. 


Komprenas me ke tu selektas 
plu vast e laut amfiteatro 
en qua on sucias e protektas 


skripteri, quale bona matro. 


On ibe ya luras per premio 
e laudo, agnosko publika, 
e mem per futur akademio 


po forta triumfo lirika. 

En Idia, kontraste, prestijo 
es pago tre rare ofrata: 
on hike subisas indijo 


di homi, plebey o magnata. 


Atencez tamen, vervoz bardo: 
la kreskon sequas diminuto, 
e pos agreabla egardo 


on ofte rekoltas konsputo. 


Me pregas do (ka temeraro?): 
obliviez ne, malgre smeraldi, 
la linguo dil delegitaro 


ed omn azurea heraldi. 


Dum veho sur la nuna navo, 
ka tu ne nostalgias la slupo 
ajila, quan duktas la savo 


da mikra ma fidela grupo? 

(2021-07-09) 


Siesto 


Es bon siestar sur hamako, 
kun tre farsizita stomako, 
quale repastinta monako, 


quan dormigis forta konyako. 


Forsan la drinkal venenago 
alejos la forta lumbago 
e preventos dolor-propago 


a singla mikra kartilago. 


Lore nula dika traktato, 
mem pos studio dum tot monato, 
solvos la tre grand enigmato: 


ka dormas lu, od es komato? 


Ka forsan lu esas abado, 
qua manjis pezoza anado 
e, pose, tre dens chokolado 


dum askoltar dolca balado? 

Ma to esas nul profanaco 
o mem venial deviaco, 
qua postulus de ni iraco 


o justifikus reklamaco. 


No, pos tanta festino-blazo, 
suficas mikra parafrazo: 
ne sempre flugas la pegazo, 


por helpar poetal emfazo... 

(en aprilo di 2022) 


La garsonino 


Ho, Germana garsonino! 


Adportez biro, ne vino! 


Me, instantal libertino, 
prenos spumoza chopino 
(qual magiala vacino), 
oblivios lego, doktrino, 
e drinkos, sen diciplino, 
dum bruisoza festino, 

til ke venos a kulmino 


la vezikal volumino... 


Lore, en obskur latrino, 
sentante ja l'abomino 
di mea krapul-krimino, 


repentos me ye la fino... 
Restez do, en la retino, 


l'imajo pri bel femino 


de qua naskis halucino! 

(2022-04-22) 


Ne ja 


On skribis ja plurfoye, tre solene, 
pri tu, kara linguo, fru epitafi, 
ma restas ni hike, tote serene, 


e duras luktar sen strido di pafi. 


E quante plu on anuncos periso 
di tua melodio e klara legi, 
yen, tante plu, en la blua partiso, 


devote laboros omna kolegi. 

(2022-05-03) 


Nulo 


Quoniam savas li nulo 
pri nuanci di stilo, 

nam mankas fort stimulo, 
pro ke (esez jentilol) 

li preferas post-karto 
kam floroza gardeno 

di fekunda skript-arto, 


li selektas absteno. 

(2022-11-07) 


Envidio 


Me envidias me nun, memorante 
olima vigoro dil muskuli. 
Fortunoze la mento konstante 


exercas omna mikra celuli. 

(2022, ne-certa dato) 


Portugal 


Nun skriptez poemo muzikal 
pri lando tua, pri Portugal; 

yen prego da kompano loyal 

de loko fora (ne de Nepal!)... 
Nu, quon dicar, sen esar trivial? 
Tre sincere me parolos al 
prizanti di kritiko social: 

mea lando es plu bon kam mal 
(yen mea vid-punto general), 

la homi es sparem e frugal 

ma dekadas pro chefi tro pal 

o mem (yen, sen ambaji) raskal, 
kun mult interestozi vasal, 

ed ita maroderi shakal, 

sen shamo e skrupul, regal 

la populo (turbo acefal) 

per nutrivo ek sporto futbal. 

La fado (kansono nacional) 


montras ditreso tote real... 

(2022, ne-certa dato) 


Nepoema poemo pri omno qua es nulo 


Yes, tu nun afrontas pagino blanka 

(tam virga kam olima foresto) 

e tu sugas la krayono vane, 

expektante cintili de loko nedicebla. 

Pro quo venus a tua strikanta cerebro 

inspiro del Ento quan tu repudiis frivole? 

Ka tu ne perceptas la fremiso dil okuli, 

qui vagas super pagini nevolunte, sen atenco? 
Tu devabus de longe komprenar 

ke l’intelekto, tante blazita, 

ne plus digestas la nutrivo 

quan tu, avide e frenezioze, 

lansas ad ol sen racionala skopo. 

E tale, senhalte, intermite, tu serchas 

novaji salvonta tu de certa periso. 

Ne omnon explikas evo, ne omnon justifikas olu. 
Splendida rimi e metriko senfine polisota 

ne maskos la lakuni ed erori 

qui entravas tua kompatinda vivo-probo. 


Pro quo persistar? Por quo tanta versi blua? 

Ka tu ne sentas la deserto da tua vorti? 
Iluzionanta ermito, tua febla voco 

trovos nul eko, facos nul impreso 

en mondo sempre plu hastoza ed indiferenta, 
for poezio, arto, magio, fantazio e revo. 
La misterioza posnepoto quan tu, sen-nepota, 
imaginis kom savuronto di tua verki, 
interesoto pri tua vivo-mondo interna 
(nam l'extera, en l'anali, esos sen-emoca), 
nu, no, ne existas lu. 

Cesez erektar tal kastelo 

qua esos forsan fonto di plusa decepti. 
“Dum vivar, ni vivez”: 

Ka forsan ton dicis Epikuro? 

Ka vivo esas epika kuro? 

Ne importas. 

Tua devizo esez altra, 

o prefere tu havez nul devizo. 

Kande tu recevos la klefo 

per qua Rlozesez tua pilgrimo, 

quante importos lore, bardo senbarba, 


ka tua sulko fodesis vane, 

ka poka o multa semi lansesis, 

ka nepoti, o posnepoti o decendonti lontana 
trovos ul intereso pri l’arkani 

quin tante zeloze tu celis en versi, 
esperante dechifro, sen expektar ol, 
en dio futura, dum tua repozo, 

qua esos forsan plusa kimero 
drinkata gutope dum vadar 

tra marshi quin naive 

on vidas quale lagi di falsa edeno? 
Cesez do! E tacez. Extere la nokto 
falabas senkompata... e vartas. 
Kande tu vekos, dansos mulieri 

en l'anguli di memoro nur tua. 
Maria, Ioanna, Klaudia, Sara, Albertina, 
Rita, Salete, Sonia, Alda, Katerina, 
omni sukusos sua korpo nebulatra 
avan okuli tua klozota. 

E lore tu juos la lasta volupto, 

la konfuza kunfuzo, l’alkemio 

di celuli qui desagregesos 


ed invitos le tua ad orgasmo plena. 

Tanta projeti krulinta, tanta fiaski 

ne plus importos, ne plus trublos 

la plura enti qui, kune e komune, 
konstitucis la ensemblo quan tu 

(ed altri, omna altri, sen distingo) 
interpretas kom la ento portanta, 

o trananta, dum instanti felica e trista, 
tua nomo, olim soninta unesma-foye 
super bapto-kuvo di religio anciena 
qua ne povabus atraktar tu plu longe 
kam duimo de vivo quan tu, fervore, 
igis zigzago komprenebla da nulu. 

Ja sat multe drinkis la prati. 

La krayono haltez, e la pagino sordida 
departez ad oreli komplezema, 

ad okuli qui, precipue, indulgez tu 
super labii qui, jeneroze, ne refuzez rideto 
komplica. 

Tale valorabos la peno. 

Tale la linguo absoluta, 

perlo filozofiala, 


duros sonar en regno di lo posibla. 

E tu povos emisar tua klamo ultima: 


Raliesez omna vivo-vinkiti! 
Transpazez la timata termino! 
Ibe vi vidos, per ne vidar, 


la vaneso di tanta vanitato. 

(2023-02-03) 


La dieto 


Per dieto (dicas la pamfleto) 


omno prosperas sur la planeto... 


Sentas alejon, dum long retreto, 
Panakoreto e la asketo 
preganta per metala chapleto, 


e la profeto sur minareto... 
La poeto, en hel kabineto, 
skriptas bel terceto, trioleto 


o mem, sub grand inspiro, soneto... 


Prezuntas kadeto sur korveto 


o rapida ed ajil vedeto... 


Triumfas atleto dum kriketo 


o kroketo, o mem per raketo... 


Ecelas piketo per flereto, 


musketo o pintoz bayoneto... 

La proxeneto (qua es diskreto) 


sekrete lansas perfida reto... 


En lazareto, haltas lanceto 
e gorjereto, nam diabeto 


regresas, e tabeto, herpeto... 


An larj gicheto (kun spanyoleto), 
l’estafeto, pos longa kurbeto 
(lu ne disponis kabrioleto), 


livras tandem grava bilieto... 


La marioneto, dum baleto, 
facas menueto sur parqueto 


e mem astoniva pirueto. 


Dum opereto, la bon sexteto 

o quinteto (o simpla dueto) 
bele pleas per sonor trumpeto, 
flajoleto, plezant espineto, 
klarineto od anke korneto, 

ed agreable sonas kupleto, 


e nula-loke stridas falseto... 

Dum tualeto, sur tabureto, 
yen rideto da gaya subreto, 


kande fitas tandem la korseto... 


Facileskas meto e desmeto, 

e sempre fitas sive jaketo, 
sive jileto, sive ponyeto 

(anke mansheto ek jakoneto!), 
sive rocheto, sive kasqueto, 
sive bireto, sive boneto, 


anke kalzeto e braceleto... 


Do, kar Partaka, esez konkreto, 
atencez dileto an bufeto 

e retenez l'avida forketo: 

sur la pleto, esez nul kreveto, 
galeto, omleto e pasteto 

o maxim saporoza kotleto; 
anke nul sorbeto en gobleto: 


drinkez nur aquo del robineto... 


Yen do projeto por bon dieto: 
beto, nabeto, anke limeto, 


milieto, rafaneto, boleto 

(atencez tamen la etiketo!) 
e mem (konsolaciva societo!) 
tre magra fileto ek ableto 


o sterleto o mem lavareto... 


Per dieto, sen van amuleto, 

sen nuna o futura regreto, 

sen divenor timinda skeleto, 

tu aquiros tre bel silueto, 
sparos grosa quanto de moneto, 
obtenos min grasoza portreto 


e ne plendos pri magra budjeto... 


Yen do repeto (quaza dekreto) 
por interpreto: per tal dieto 
(ed, evidente, nul sigareto) 
boneskos omna vivo-faceto: 


la repleto divenos koketo! 


(2023-09-13, poemigo di proza texto publikigita en forumo en 
2019, kande Partaka anuncis ke on impozis ad il dieto.) 

POEMETI CIRKONSTANCAL 

La filozofo pastora 


Departez do, filozofo pastora! 
Marchigez la pasturanti mutona, 
E montrez a la trupo herbivora 


La voyo sequenda a Barcelona! 


(2018-11-21, dediko-vorti a Partaka, en donacita 
exemplero di La gardero di trupi, ) 

Yunino parolanta Latine 


La yunino parolas fluante 

en l'ardua idiomo Latina, 

ma Partaka, pro regardar tante 
la kambrita kamizo muslina, 
ignor e neglij omna-instante 


irga kazo e chanjo deklina... 


(pos ke Partaka, en forumo, kunpartigis video-filmeto 
pri yunino parolanta Latine.) 

Tre bone savas 


Tre bone savas omna chido: 
ne nur Angle nutresas Ido; 
anke la Franco, l'Italiano, 

e la Ruso, e la Hispano, 

ed (evidente!) la Germano 


povas e darfas ofrar pano... 


(2020-01-27, dum Facebook-diskuto pri la vorto “chida'.) 

On ne povas tolerar 


On ne povas tolerar ico! 
Neves quik metez dik cilico: 
inter tanta mili de vorti 

qui spricas ek lua retorti, 

l chanjis nur un konsonanto 
e do klukis en Esperanto! 

Il repentez pro tala peko, 


arachez quik la verda zeko! 


(2020-01-27, homaje ad atencemo qua remarkis la vorto 
‘provis’ en publika Ido-mesajo dal autoro.) 

Saluto nov-yarala por 2021 


Malgre l'ubiqua pavoro obskura, 
durez fluar la bona blanka spumo! 
Restez l'anmo naiv, simpla e pura, 


ed expektez ni sempre plua lumo! 

(2021-01-07) 


Koram bonimenteri 


Koram bonimenteri, karino, 


me reduktez la linguo ad un silabo: tu... 


(2021-01-07, verso 9573 en Universal Poem, kolektiva sen- 
fina poemo lansita ye 2020-12-30 da Arrebato Publishers e 
dal festivalo Madrid POETAS.) 


www.universalpoem.com/verses/9911 

La vampiro ne drinkas 


La vampiro ne drinkas biro, 
anke ne la magra fakiro, 

ma Germani, kun grand deziro, 
lor sturmo o kalma zefiro, 

an herdo o bosko-fairo, 
plenigas per dolc elixiro 

alta chopini sen sospiro 


e drinkas en quaza turniro! 


(lor anunco, che Facebook, di interretala konverso “Drinkez 
biro kun Ido”, organizata da Germana Ido-Societo.) 


63 


Malgre krizi e milito 


Malgre krizi e milito, 
ni tamen vivas, en bulo 
di trompiva kolorito... 


Joyez do, steril populo! 

(2022-12-30) 


Yen mea voti 
Yen mea voti pri 1? vorto-paro: 
me dicas YES (certe!) a “pudendo” 


(vidante nul impedo, nul baro) 


e YES a “puzlo”, kun rekomendo. 


(2023-01-21, lor votado che la Google-grupo Linguo.) 

A Partaka 


Bon retreto, 
sen regreto! 
Pregar Deo? 
Bon ideo, 
korifeo! 

E dineo? 
Ka soleo? 
O pureo? 
Lor supeo, 
sen entreo, 
varma teo. 


Nul kareo! 


(2023-08-23, kande Partaka anuncis quar-dia retreto en 

Desert de les Palmes.) 


Ni kune 


Ni kune povos abatar certena nedarfismo... 


(2023-09-13, verso 50687 en Universal Poem.) 


www.universalpoem.com/verses/51114 

GLOSARIO 


chida: slangala vorto neprecize atribuanta pozitiva qualeso a 
persono o kozo (bela, bona, afabla, interesiva, komprenema, 
justa, agreabla, kontentigiva, edc.) e korespondanta ad 
A cool (radiko H, vorto uzata en Mexikia). [Neves] 

chismar: parolar nediskrete pri altru o pri lua aferi (radiko H). 
[Neves] 

lontana: fora (radiko FI, ofte uzata en literaturala Ido-texti). 
[Roze, Juste, SIL (kun multa referi) ] 

nexta: maxim proxime sequanta ye spaco, tempo od ordino 
(radiko AG, pasable ofta en Ido). [Juste, Pesch, SIL (kun 
multa referi) | 

sed: ma (uzata da Partaka pos propoziciono neganta) 
(radiko L). 

ultima: la maxim lasta (radiko AFHI). (Juste, SIL] 

yernar: dezirar anxioze o kun anmo-doloro (radiko A). [Tal- 
mey, Roze, Juste] 

Poeto, skribilo e papero: eterna lukto, iterata desespero. 
Kad existas plu solitara terano kam poeto? Lu varsas sua 
anmo, kolorizas ol per pasteli, ofras ol a lekteri nebulatra, 

di qui lu konocas nek la nomo, nek la vizajo. Lu 
libereskas del poemo, qua prokuras a su propra vivo en la 
mento di qui komplezas turnar la pagini di la libro, 
enregardar, mem lektar ed, eventuale, juar. Erste lore la 
poeto kompletigas sua misiono. Sen poeti, sen poemi, sen 
poeziala juado, lingui etiolesas, stuntesas, velkas, 
deperisas. Nur poezio pulsas lia limiti, dotas li per omna 
necesa penso-nuanci, nur poezio garantias lia 
pardevelopeso, nur poezio regalas li per voco unika, per 

propra spirito. Per la nuna kolekturo, konsistanta ek 35 
poemi diversa-tema e diversa-stila, plusa briko sternesas 

en la edifico dil Ido-literaturo, erektata, ja de tota 
yarcento, kun multa sakrifiki, devoteso ed entuziasmo. 


